SKRIFTLIG FORESPØRGSEL E-0639/01

af Theresa Villiers (PPE-DE) til Kommissionen

(6. marts 2001)

Om: Støtte til lærebøger

1. Kan Kommissionen oplyse, om der er anvendt EU-midler til at finansiere følgende lærebøger:

- Vort arabiske sprog, 3. - 5. klassetrin, del 2,

- Islamisk uddannelse, 3. - 9. klassetrin,

- Læsebog og litterære tekster, 4. - 8. klassetrin,

- Moderne arabisk historie og aktuelle problemer,

- Palæstinensisk national uddannelse, 3. klassetrin,

- Islamisk kultur, 5. - 8. klassetrin,

- Den arabiske verdens geografi?

2. Hvilken budgetpost blev i bekræftende fald anvendt til at finansiere disse projekter?

3. Vil Kommissionen sikre, at der ikke anvendes EU-midler til at finansiere lærebøger, som indeholder antisemitiske udsagn?

Som eksempler på sådanne udsagn i ovennævnte lærebøger kan nævnes:

- I mange tilfælde handlede disse jøder i overensstemmelse med den list og svig, der præger dem, og de ansporer til krige. Islamisk uddannelse, 9. klassetrin, s. 78.

- Hvad kan vi gøre for at redde Jerusalem og befri den fra den tyvagtige fjende? Læsebog og litterære tekster, 8. klassetrin, s. 99.

- Jeg lærer heraf: Jeg tror, at jøderne er fjender af profeterne og de troende. Islamisk uddannelse, 4. klassetrin, del 1, s. 67.

Svar afgivet på Kommissionens vegne af Christopher Patten

(15. maj 2001)

Kommissionen er imod ethvert forsøg på at bruge uddannelsessystemet til at udbrede intolerance og undergrave de positive resultater som er opnået af de forskellige fredssøgende parter i Mellemøsten. Det er således særdeles beklageligt at de parter der er involveret i konflikten, søger at udbrede intolerance og mistillid til den anden part blandt skolebørn.

Kommissionen har altid gennem sin bistand søgt at fremme fred, tolerance og menneskerettigheder i Mellemøsten. I denne forbindelse kan det nævnes at artikel 2 i den midlertidige associeringsaftale mellem Fællesskabet og de palæstinensiske myndigheder tager udgangspunkt i overholdelsen af demokratiets principper og de grundlæggende menneskerettigheder, som disse er opstillet i verdenserklæringen om menneskerettigheder, der tjener som grundlag for deres interne og internationale politik.

Der er ikke ydet bistand til fremstilling og distribution af lærebøger i nogen af de projekter som Kommissionen har finansieret til støtte for Den Palæstinensiske Myndighed. Bistanden til undervisningssektoren har i første række taget sigte på infrastrukturer, udstyr til skoler og biblioteker samt direkte bistand til dækning af skolernes løbende udgifter (aflønning, bespisning, osv.).

Den Palæstinensiske Myndighed har ikke fremsat anmodning om finansiering af undervisnings- og lærebøger. Når Kommissionen får forelagt en anmodning om bistand, foretager den en vurdering af om anmodningen omfattes af Fællesskabets politik og principper på det pågældende område. Kommissionen beslutter på grundlag heraf om projektet kan finansieres. Hertil kommer at Kommissionen via ordningerne under MEDA-forordningen deltager i planlægning, tilrettelæggelse, gennemførelse og overvågning af de projekter hvorigennem der ydes bistand til fredsprocessen i Mellemøsten i al almindelighed, og til Den Palæstinensiske Myndighed i særdeleshed.